# BNO

### A Wikipédiából, a szabad lexikonból.

A BNO az egészségügyben használt, a betegségek nemzetközi osztályozására szolgáló kódrendszer rövidítése. A nemzetközi szakirodalom a kódrendszert ICD-nek rövidíti (The International Statistical Classification of Diseases and Related Health Problems). Kialakításának az volt a célja, hogy bármelyik országban megbetegedett illetve sérülést szerzett személy diagnózisát egységes kódrendszer alapján lehessen besorolni. A szabványos kódolás alapján a különféle statisztikákat, ország jelentéseket egységes kódolás alapján lehet összehasonítani.

## [szerkesztés] Története

Alapja az 1893-ban elkészült Bertillon-féle osztályozás. Azóta a kódrendszer többszöri revízión ment át. 1948-ban a hatodik revíziót már az Egészségügyi Világszervezet felügyelete alatt dolgozták ki. A revíziókat elsősorban a betegségek pontosabb megfogalmazása, illetve újabbak megjelenése indokolta. Jelenleg a tizedik revíziót használják. Ennek a változatnak az előkészítése 1983-ban kezdődött, ekkor tartották Genfben a BNO-10 előkészítő értekezletet. A revízió javaslat 1984-ben illetve 1986-ban lett világszerte publikálva. Az észrevételek befogadására illetve az új kódtáblázat végső elfogadására 1989. szeptember 26. és október 2. között Genfben került sor. A konferencián 43 ország, köztük Magyarország képviselője jelent meg. A tagállamok 1993. január 1-től léptették életbe a kódrendszert. Magyarországon a 9/1993 NM rendelet hatálybalépése óta használják az egészségügyben. Sajnos a magyar fordítás nem következetes. Ezért a több ezer kód közül egy ritkább betegség kódját eléggé nehezen tudják az egészségügyi alkalmazottak megtalálni.

## [szerkesztés] Használata

- Általában a kiadott leletre, beutalóra és zárójelentésre nem csak szövegesen, hanem kódolva is megadják a diagnózis kódját.
- 2006. október 16-tól társadalombiztosítási támogatással csak úgy rendelhető gyógyszer, ha a receptre a páciens diagnózis kódját is feltüntették [1].
- Fekvőbeteg ellátás esetén a beírt diagnózis a finanszírozás egyik alapja.
- Éves statisztikai adatgyűjtéseknél általában ezt a kódolást használják.

## [szerkesztés] A BNO-10-ről

### [szerkesztés] Felépítése

A BNO kód öt karakteres. Az első karakter betű, majd következik két szám. Ez a három karakter határozza meg a főcsoportot, amit tovább lehet bontani. Az utolsó két karakter pontos jelentését a tagállamok maguk határozhatják meg. Általában a negyedik pozíción a „.8”-as jel az egyéb állapotot jelöli, míg a „.9” a három karakteres tétel címének felel meg, de minden további információ nélkül. Magyarországon előfordul, hogy csak a főcsoportot használják, de a finanszírozási szabályok elvárása miatt jellemzően már mind az öt karaktert használják. Az „U”-val kezdődő diagnózisokat bizonytalan betegségek illetve kutatásokra fenntartott kódok. Ezeket nem szokás használni. Ez alól az U9990 – Sine Morbo BNO kód kivétel.

### [szerkesztés] A diagnózisok felsorolásának alapvető szerkezete

- járványos betegségek,
- alkati vagy általános betegségek,
- helyi betegségek, lokalizáció szerint,
- fejlődési rendellenességek,
- sérülések,
- kiegészítő kódok.

### [szerkesztés] Főcsoportok

Az osztályozás 21 főcsoportra vonatkozik. Ezek:

Sorszám | Főcsoport | BNO kódok
--- | --- | ---
01 | Fertőző és parazitás betegségek | A00-B99
02 | Daganatok | C00-D48
03 | A vér és a vérképző szervek betegségei és az immunrendszert érintő bizonyos rendellenességek | D50-D89
04 | Endocrin, táplálkozási és anyagcsere betegségek | E00-E90
05 | Mentális és viselkedészavarok | F00-F99
06 | Az idegrendszer betegségei | G00-G99
07 | A szem és függelékeinek betegségei | H00-H59
08 | A fül és a csecsnyúlvány megbetegedései | H60-H95
09 | A keringési rendszer betegségei | I00-I99
10 | A légzőrendszer betegségei | J00-J99
11 | Az emésztőrendszer betegségei | K00-K93
12 | A bőr és bőralatti szövet betegségei | L00-L99
13 | A csont-izomrendszer és kötőszövet betegségei | M00-M99
14 | Az urogenitális rendszer megbetegedései | N00-N99
15 | Terhesség, szülés és a gyermekágy | O00-O99
16 | A perinatális szakban keletkező bizonyos állapotok | P00-P96
17 | Veleszületett rendellenességek, deformitások és chromosoma abnormitások | Q00-Q99
18 | Máshova nem osztályozott panaszok, tünetek és kóros klinikai és laboratóriumi leletek | R00-R99
19 | Sérülés, mérgezés és külső okok bizonyos egyéb következményei | S00-T98
20 | A morbiditás és mortalitás külső okai | V01-Y98
21 | Az egészségi állapotot és egészségügyi szolgálatokkal való kapcsolatot befolyásoló tényezők | Z00-Z99

### [szerkesztés] Néhány betegség kódja

- E66 – Elhízás
- I10 – Magas vérnyomás betegség
- M81 – Osteoporosis
- S80 – Térd zúzódása

## [szerkesztés] Néhány finanszírozási szabály

- Járóbeteg ellátásban az S és T-vel kezdődő diagnózisok mellé kiegészítő diagnózist is kell írni, mely a sérülést befolyásoló tényezőt adja meg.
- Bizonyos diagnózisokat csak meghatározott életkorú páciensnek lehet megadni (pl. P96.00 – Veleszületett veseelégtelenség maximum 1 éves korig írható fel).
- Bizonyos BNO-k csak adott nemű páciensnek írható fel (pl. O84.00 – Ikerszülés, csak nőnek írható fel)
- Röntgen vizsgálatoknál nem a ténylegest, hanem a beküldő diagnózist kell jelenteni.
- Laboratóriumi vizsgálatoknál a diagnózis rögzítése nem kötelező.

## [szerkesztés] Források

- A Betegségek és az egészséggel kapcsolatos problémák nemzetközi statisztikai osztályozása (Népjóléti Minisztérium, 1995 ISBN 9637025413)
- Teljes diagnózis törzs
- Gyogyinfok - Diagnózis kereső
- Diagnózis kereső

A lap eredeti címe "http://hu.wikipedia.org../../../b/n/o/BNO_3dd4.html"

Kategória: Egészségügy

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Dansk
- Deutsch
- Español
- Eesti
- فارسی
- Suomi
- Français
- עברית
- 日本語
- Nederlands
- Norsk (bokmål)
- Polski
- Português
- Русский
- Slovenčina
- ไทย
- Türkçe
- Tiếng Việt